Polandball

**Polandball** (**Польшар**) — створаны карыстальнікамі разьдзелу /int/ нямецкага іміджборду Krautchan.net у другой палове 2009 року. Мэм прэзэнтаваны ў вялікай колькасьці інтэрнэт-коміксаў, дзе краіны-пэрсанажы прадстаўленыя афарбаванымі ў нацыянальныя колеры шарамі, якія размаўляюць ламанай ангельскай мовай, высьмейваючы нацыянальныя стэрэатыпы і міжнародныя адносіны. У выпадку, калі сярод шароў адсутнічае Польшар, яны таксама могуць называцца ***countryballs*** (краінашары).

## Гісторыя
Зьяўленьне Polandball зьвязана з «кібэрвайной», якую вялі ў жніўні 2009 року польскія інтэрнэт-карыстальнікі супраць усяго астатняга сьвету на бачыне drawball.com. Гэты сэрвіс прапануе карыстальнікам віртуальнае палатно ў выглядзе шару, на якім можна маляваць, у тым ліку над малюнкамі іншых карыстальнікаў. У польскім інтэрнэт-асяродку паўстала ідэя намаляваць на палатне сьцяг Польшчы, што і было ажыцьцёўлена сіламі тысячаў палякаў. На тле падзеленага на белую і чырвоную паловы палатна яны напісалі таксама слова «POLSKA». Пасьля ўмяшальніцтва карыстальнікаў іміджборду 4chan па-над польскім сьцягам была намаляваная гіганцкая свастыка.

Разьдзел /INT/ нямецкага іміджборду Krautchan.net карыстаецца вялікай папулярнасьцю ангельскамоўных наведвальнікаў. Менавіта ў гэтым асяродзьдзі паўстаў Polandball: ягонае аўтарства прыпісваецца *Falco*, які стварыў мэм у верасьні 2009 року ў праграме Microsoft Paint. Першапачаткова мэм быў апалітычны і прызначаўся для тролінгу паляка *Wojak*, які пісаў ламанай ангельскай мовай. Неўзабаве ідэя была падхопленая расейскамоўнымі карыстальнікамі, якія з энтузіязмам пачалі маляваць коміксы пра Polandball.

## Тэмы
Коміксы пра Польшар набралі папулярнасьць пасьля авіякатастрофы самалёту польскага прэзыдэнта ў красавіку 2010 року. Асаблівай папулярнасьцю карыстаецца гісторыя Польшчы, замежныя стасункі і нацыянальныя стэрэатыпы. Як правіла, Польшар выяўляюць у коміксах як пэрсанаж з маніяй велічы і нацыянальнымі комплексамі. У дыялёгах паміж краінашарамі ў асноўным выкарыстоўваецца ламаная ангельская мова і інтэрнэт-слэнг, што нагадвае мэм Lolcat. Польшар наўмысна выяўляецца чырвоным зьверху і белым зьнізу (перакулены польскі сьцяг), а напрыканцы коміксу Polandball вельмі часта плача.

Частка сюжэтаў коміксаў паўстала з перадумовы, што Польшча ня мае ўласнай касьмічнай праграмы і магчымасьці палёту ў космас, у адрозьненьне ад Расеі. Так, адзін з найпапулярнейшых коміксаў пачынаецца з таго, што гіганцкі мэтэарыт рухаецца да Зямлі, пагражаючы яе зьнішчэньнем. У гэты час краіны з касьмічнымі тэхналёгіямі пакідаюць Зямлю і круцяцца на яе арбіце, а Польшар застаецца і ў канцы коміксу са сьлязьмі на вачох прамаўляе кананічную фразу-мэм ламанай ангельскай мовай: «Польшча ня можа ў космас» (). Лічыцца, што такім жартоўным спосабам расейцы паставілі кропку ў дыскусіі пра тое, якая краіна больш прасунутая.

Сюжэт іншага коміксу грунтуецца на гістарычна-палітычнай сатыры: Польшар даводзіць да нуды іншыя краінашары сваімі заявамі кшталту «І вось, калі мы разграмілі Расею і туркаў, і былі найвялікшай у сьвеце дзяржавай, і…» (). Астатнія краінашары пачынаюць сьмяяцца з Польшчы. Разьюшаны Польшар крычыць «kurwa!» і паказвае таблічку з надпісам «Інтэрнэт — гэта сур’ёзна» (), што зьяўляецца інтэрнэт-слоганам, які выкарыстоўваецца ў выпадках, калі патрэбна папракнуць іншых у непаважлівым стаўленьні да прадмету дыскусіі. Як звычайна, комікс сканчаецца плачам Polandball-у.

## Іншыя краінашары

Існуюць коміксы і пра шары іншых краінаў, якія найчасьцей называюць таксама Polandball, хоць можа ўжывацца і больш агульная назва countryball. Існуюць таксама шары асобных частак дзяржаваў: Баварыі, Каталёніі, Сыбіры і амэрыканскіх штатаў. Сынгапур адлюстроўваецца ў выглядзе трыкутніка і мае назву Трынгапур; Ізраіль мае форму гіпэркубу (алюзія на габрэйскую фізыку); Казахстан прымае форму цагліны; Вялікабрытанія носіць цыліндар і манокль.

## Крыніцы

## Вонкавыя спасылкі
* Polandball на Knowyourmeme.com
* Polandball на militaryphotos.net

Катэгорыя:Коміксы
Катэгорыя:Інтэрнэт